Bert Kaempfert ønsket å få frem Tony Sheridan som frontfigur, men sikret seg også at The Beatles fikk gjøre mer av seg enn bare å assistere ham. Helt uten Tony Sheridans deltakelse fikk de alene spille inn både «Cry for a Shadow» og «Ain't She Sweet», med John Lennon som vokalist. Enten det var fordi det ble nødvendig å supplere Tony Sheridan med andre backingmusikere for å få spor nok til å fylle LP-en , eller det var for å spare The Beatles og de to låtene de hadde spilt inn alene, så fant Bert Kaempfert på å gi dem pseudonymet The Beat Brothers.